17-jarige in hof vir moord op gr. 1-seuntjieArgieffoto ŉ Sewentienjarige seun wat daarvan beskuldig word dat hy ŉ sewejarige gr. 1-leerder vermoor het, het Vrydag in die hof verskyn. Kol. Adele Myburgh, woordvoerder van die polisie, het gesê die verdagte het in die Moretele-landdroshof in Temba in Noordwes verskyn. Die saak is tot 27 November uitgestel. Die verdagte sal tot sy volgende hofverskyning in ŉ jeugsentrum in aanhouding bly. Die gr. 11-leerder is Woensdag in hegtenis geneem nadat hy Shelton Karuweruwe verskeie kere met ŉ mes gesteek het in die badkamer van die Dikeledi Makapan Primary School. Die gr. 11-leerder is van Mankala Technical High School. Die verdagte het glo in die badkamer by die laerskool oornag sonder dat enigiemand daarvan bewus was. Die slagoffer was die eerste seuntjie om die oggend die toilet te besoek toe hy aangeval is. Hy is na ŉ plaaslike kliniek geneem, maar het aan sy beserings beswyk en is dood verklaar. Die skoolhoof kon die vermeende aanvaller aankeer en het hom aan die polisie oorgegee. Die verdagte het glo die slagoffer geken en was na bewering in ŉ romantiese verhouding betrokke met die graadeen se ouer suster, wat ook ŉ leerder by Mankala Technical High School is. Na bewering het die paartjie baklei en die beskuldigde het vermoedelik die jonger boetie geteiken.